b"\n_START_ARTICLE_\nFolna kislina\n_START_SECTION_\nBiolo\xc5\xa1ka vloga\n_START_PARAGRAPH_\nFolna kislina postane biolo\xc5\xa1ko aktivna \xc5\xa1ele po pretvorbi v tetrahidrofolat (THF). THF nastane v jetrih z redukcijo dihidrofolata. Pri tej pretvorbi kot katalizator sodeluje dihidrofolat reduktaza. Dihidrofolat je reducirana oblika folata.\n_START_SECTION_\nSinteza DNK in celi\xc4\x8dna delitev\n_START_PARAGRAPH_\nFolat je nujno potreben pri sintezi novih celic, DNK in RNK ter pri prepre\xc4\x8devanju po\xc5\xa1kodb DNK. Tetrahidrofolat prena\xc5\xa1a skupine z enim ogljikovim atomom pri reakcijah metilacije in pri sintezi DNK. Ob pomanjkanju folata je ovirana celi\xc4\x8dna delitev, s tem tudi eritropoeza \xe2\x80\x93 nastajanje rde\xc4\x8dih krvnih celic, kar vodi do megaloblastne anemije. Zanjo so zna\xc4\x8dilne velike nezrele rde\xc4\x8de krvne celice.\n_START_SECTION_\nSinteza nukleotidov in aminokislin\n_START_PARAGRAPH_\nDerivati folne kisline so substrati pri vrsti reakcij s prenosom enega ogljikovega atoma, sodelujejo pa tudi pri sintezi nukleotidov dTMP (2'-deoksitimidin-5'-fosfat) in dUMP (2'deoksiuridin-5'-fosfat). Od tega je odvisen nastanek DNK in njegovo podvojevanje. THF je pomemben substrat v reakciji, ki vklju\xc4\x8duje vitamin B\xe2\x82\x81\xe2\x82\x82. THF sprejme metilensko skupino od formaldehida, serina ali glicina. Z redukcijo se metilen-THF spremeni v metil-THF. Edini prejemnik te metilne skupine je vitamin B\xe2\x82\x81\xe2\x82\x82, ki jo odda naprej homocisteinu. V primeru pomanjkanja vitamina B\xe2\x82\x81\xe2\x82\x82 ostane folat ujet v obliki metil-folata, kar ovira potek reakcij, v katerih THF sodeluje._NEWLINE_Veliko \xc5\xa1tevilo u\xc4\x8dinkovin interagira z biosintezo folne kisline in tetrahidrofolata. Med temi so inhibitorji dihidrofolat reduktaze (trimetoprim, pirimetamin in metotreksat) in sulfonamidi (kompetitivni inhibitorji dihidropteroat sintetaze).\n_START_SECTION_\nFolat v hrani\n_START_PARAGRAPH_\n\xc4\x8clove\xc5\xa1ki organizem ne more sam proizvajati folne kisline, zato jo mora pridobiti s hrano. Bogat vir folata je zelena zelenjava, na primer zelena solata, \xc5\xa1pina\xc4\x8da, brokoli, brsti\xc4\x8dni ohrovt. Ve\xc4\x8dje koli\xc4\x8dine se nahajajo tudi v cveta\xc4\x8di, fi\xc5\xbeolu, grahu, repi, son\xc4\x8dni\xc4\x8dnih semenih in sadju (banane, jagode, grenivke, maline, pomaran\xc4\x8de). Veliko ga vsebujejo \xc5\xa1e jetra in kvas._NEWLINE_Folat, ki ga najdemo v hrani, je ob\xc4\x8dutljiv na povi\xc5\xa1ane temperature, svetlobo, oksidacijo in je topen v vodi. Zato je priporo\xc4\x8dljivo, da \xc5\xbeivil, ki vsebujejo folat, ne kuhamo predolgo._NEWLINE_V \xc5\xa1tevilnih dr\xc5\xbeavah po svetu so uvedli dodajanje folne kisline v hrano. V ZDA je Agencija za hrano in zdravila (FDA) leta 1996 objavila predpise v zvezi z dodajanjem folne kisline obogatenemu kruhu, kosmi\xc4\x8dem, moki, koruznemu zdrobu, testeninam, ri\xc5\xbeu in drugim \xc5\xbeitnim izdelkom. Zahteva je za\xc4\x8dela veljati 1998. leta in je namenjena zlasti zmanj\xc5\xa1evanju tveganja za okvare nevralne cevi pri novorojen\xc4\x8dkih.\n_START_SECTION_\nSr\xc4\x8dno\xc5\xbeilne bolezni\n_START_PARAGRAPH_\nV ZDA ocenjujejo, da bi lahko s pove\xc4\x8danim vnosom folne kisline vsako leto prepre\xc4\x8dili 13.500 smrti povezanih z boleznijo koronarnih arterij. Po navedbah American Heart Association se je z uvedbo dodajanja folne kisline v hrano pojav ishemi\xc4\x8dne bolezni srca in mo\xc5\xbeganske kapi zmanj\xc5\xa1al za 10 do 15 odstotkov. Zadostne koli\xc4\x8dine folata, vitamina B12 in vitamina B6 lahko zni\xc5\xbeujejo koncentracijo homocisteina, ki je sicer normalno prisoten v krvi. Homocistein je aminokislina, ki je v povi\xc5\xa1anih koncentracijah dejavnik tveganja za aterosklerozo in sr\xc4\x8dno kap. Nekatere \xc5\xa1tudije ka\xc5\xbeejo, da visoke koli\xc4\x8dine homocisteina po\xc5\xa1kodujejo koronarne arterije, pospe\xc5\xa1ijo agregacijo trombocitov in nastanek strdka. Ni pa \xc5\xa1e trdnih dokazov, da zmanj\xc5\xa1anje koncentracije homocisteina z vitamini dejansko zmanj\xc5\xa1a tveganje za sr\xc4\x8dne bolezni. Ena \xc5\xa1tudija celo nakazuje, da naj bi folna kislina v kombinaciji z vitaminom B12 pove\xc4\x8dala nekatera sr\xc4\x8dno\xc5\xbeilna tveganja._NEWLINE_Zaklju\xc4\x8dki \xc5\xa1tudije iz leta 2005 so, da je folna kislina varno in u\xc4\x8dinkovito dopolnilo, ki vpliva na elasti\xc4\x8dnost velikih arterij in lahko prepre\xc4\x8di izolirano sistoli\xc4\x8dno hipertenzijo._NEWLINE_Strokovnjaki za srce z Medicinskega centra Johnsa Hopkinsa so podprli uporabo folne kisline v terapevtske namene, vseeno pa so posvarili pred samozdravljenjem z visokimi odmerki folne kisline.\n_START_SECTION_\nMo\xc5\xbeganska kap\n_START_PARAGRAPH_\nFolna kislina naj bi zmanj\xc5\xa1ala tveganje za mo\xc5\xbegansko kap, kar je povezano s padcem pulznega tlaka, ki ga povzro\xc4\x8di u\xc5\xbeivanje folne kisline. Povi\xc5\xa1an krvni tlak je namre\xc4\x8d eden glavnih dejavnikov tveganja za mo\xc5\xbegansko kap.\n_START_SECTION_\nRak\n_START_PARAGRAPH_\nPovezava med folno kislino in rakom je kompleksna in rezultati \xc5\xa1tudij so si velikokrat nasprotujo\xc4\x8di. Nekatere raziskave povezujejo folno kislino z zmanj\xc5\xa1anjem tveganja za pojav raka, so pa ti ugodni u\xc4\x8dinki odvisni od \xc4\x8dasa jemanja in individualnih razmer. Tako je lahko za rakave bolnike folna kislina celo \xc5\xa1kodljiva. Folna kislina naj bi igrala dvojna vlogo v razvoju raka; nizki odmerki \xc5\xa1\xc4\x8ditijo pred zgodnjo kancerogenezo, nasprotno jo visoki pospe\xc5\xa1ijo, \xc4\x8de je le-ta \xc5\xbee napredovana. Diete, bogate s folno kislino, povezujejo z zmanj\xc5\xa1anjem pojava kolorektalnega raka. Po enih podatkih naj bi bil u\xc4\x8dinkovitej\xc5\xa1i folat iz hrane, po drugih pa folna kislina iz prehranskih dopolnil \xe2\x80\x93 le-ta ima namre\xc4\x8d ve\xc4\x8djo biolo\xc5\xa1ko uporabnost.\n_START_SECTION_\nDebelost\n_START_PARAGRAPH_\nFolna kislina pove\xc4\x8duje lipolizo v adipocitih in lahko ima vlogo pri prepre\xc4\x8devanju debelosti in sladkorne bolezni tipa 2. V ta mehanizem so vklju\xc4\x8deni beta adrenoreceptorji v trebu\xc5\xa1nih adipocitih. Folna kislina lahko zmanj\xc5\xa1a tudi kopi\xc4\x8denje holesterola v jetrih in v krvi, kar je morebiti posledica njene vloge pri vklju\xc4\x8devanju holesterola v \xc5\xbeol\xc4\x8dne kisline. Potrjeno je bilo, da prehranska dopolnila s folno kislino pove\xc4\x8dajo proizvodnjo in tok \xc5\xbeol\xc4\x8dnih kislin.\n_START_SECTION_\nDepresija\n_START_PARAGRAPH_\nObstaja nekaj dokazov o povezavi med pomanjkanjem folata in depresijo. Klini\xc4\x8dne \xc5\xa1tudije, v katerih so poleg antidepresivov aplicirali \xc5\xa1e folno kislino, so pokazale pozitivne u\xc4\x8dinke. So pa dokazi zaenkrat preve\xc4\x8d omejeni, da bi to pre\xc5\xa1lo v rutinsko zdravljenje depresije. Folna kislina deluje antidepresivno zaradi u\xc4\x8dinka na noradrenalinske in serotoninske receptorje v mo\xc5\xbeganih.\n_START_SECTION_\nSpomin in umske sposobnosti\n_START_PARAGRAPH_\nTriletna \xc5\xa1tudija, v katero je bilo vklju\xc4\x8denih 818 ljudi, starej\xc5\xa1ih od 50 let, je pokazala, da so se pri osebah, ki so prejemali 800 mikrogramov folne kisline dnevno, izbolj\xc5\xa1ali kratkoro\xc4\x8dni spomin in umske sposobnosti.\n_START_SECTION_\nPlodnost\n_START_PARAGRAPH_\nFolat je potreben za plodnost mo\xc5\xa1kih in \xc5\xbeensk. Pri mo\xc5\xa1kih prispeva k spermatogenezi, pri \xc5\xbeenskah pa k zorenju oocitov, vgnezditvi jaj\xc4\x8deca in nastanku placente.\n_START_SECTION_\nSladkorna bolezen tipa 1\n_START_PARAGRAPH_\nSladkorni bolniki tipa 1 imajo ni\xc5\xbeje plazemske koncentracije folne kisline, zato jim prehranska dopolnila s folno kislino koristijo.\n_START_SECTION_\nDegeneracija rumene pege\n_START_PARAGRAPH_\nUporaba prehranskih dopolnil, ki vsebujejo folno kislino, piridoksin in cianokobalamin naj bi zmanj\xc5\xa1ala tveganje za starostno degeneracijo rumene pege.\n_START_SECTION_\nMenopavza\n_START_PARAGRAPH_\nPrehranska dopolnila s folno kislino olaj\xc5\xa1ajo vro\xc4\x8dinske oblive pri \xc5\xbeenskah v menopavzi.\n_START_SECTION_\nPrikritje pomanjkanja vitamina B12\n_START_PARAGRAPH_\nPri megaloblastnih anemijah je zelo pomembno lo\xc4\x8diti anemijo zaradi pomanjkanja vitamina B\xe2\x82\x81\xe2\x82\x82 od anemije zaradi pomanjkanja folata. Dodajanje folne kisline pri pomanjkanju vitamina B\xe2\x82\x81\xe2\x82\x82 sicer lahko popravi anemijo, vendar lahko hkrati prikrije to pomanjkanje in s tem povzro\xc4\x8di akutno propadanje \xc5\xbeiv\xc4\x8dnih celic."